L'Ajuntament de Sant Feliu de Llobregat va crear aquest concurs l'any 1959, en el marc de la III Exposició Nacional de Roses, un certamen que encara perdura
Premi d'honor del VII Concurs Nacional de Fotografia, tema rosa.
ACBL50-1- Fons Ajuntament de Sant Feliu de Llobregat
Autor: Abdó Sellés (Sant Feliu de Llobregat) ACBL0-1- Fons Ajuntament de Sant Feliu de Llobregat
Enguany es va convocar el 60è Concurs de Fotografia Rosa d'Or Tema "La rosa", organitzat per l'Agrupació Creació 90, amb la col·laboració de l'Ajuntament de Sant Feliu de Llobregat, tanmateix la pandèmia del Cobit19 va impedir la reunió presencial del Jurat, l'exposició a la sala del Palau Falguera i l'acte de lliurament de premis, a l'espera que les condicions sanitàries ho permetin.
Els concursos han deixat una petjada en els fons fotogràfics de l'Arxiu Comarcal del Baix Llobregat perquè s'emmarquen en l'àmbit de la creació artística, i s'aparten de la temàtica habitual de l'Arxiu, dominada per la fotografia de protocol i pel fotoperiodisme.
Els concursos fotogràfics es van crear el 1959, en plena eufòria, després que dos anys abans les exposicions de roses assolissin la categoria de nacional, és a dir estatal.
Es tractava d'una mostra iniciada l'any 1928, que es va consolidar durant la Segona República i va perdurar amb les interrupcions motivades per la Guerra Civil i la postguerra i per la crisi econòmica de finals dels anys setanta del segle XX.
La popularització de l'afició a la fotografia per l'abaratiment i millora de la qualitat de les càmeres fotogràfiques, va estendre la pràctica fotogràfica dels fotògrafs professionals als amateurs.
En aquest context, els organitzadors de les exposicions de roses, van creure que celebrar un concurs fotogràfic podria potenciar la festa més enllà dels roseristes i dels amants de les roses.
L'objectiu era fer possible la participació de persones que estimaven el món de les roses des de la perspectiva de la creació artística fotogràfica.
El concurs també és d'àmbit nacional, i en el primers certàmens com a jurat van participar persones de l'Agrupació Fotogràfica de Catalunya, la Unió Excursionista de Catalunya i el grup fotogràfic de l'Orfeó Gracienc, si bé, amb el decurs de les edicions, va ser la primera entitat la que va assumir de manera íntegra la tasca de jurat.
En els primers anys hi van participar fotògrafs professionals locals, com Joaquim Ferrer i Pere Oriol, i aficionats de Sant Feliu, Barcelona, Terrassa, Reus, Manresa i altres poblacions.
Les dones es van incorporar de manera tímida al principi, però amb el decurs dels anys, van arribar a destacar, amb premis d'honor i primers premis, com és el cas de Roser Oromí Dalmau.
Alguns dels primers participants, van esdevenir entusiastes impulsors de concursos a les entitats locals, durant les dècades posteriors, com, per exemple, Josep Maria Mallol i Antoni Mañosas a l'Ateneu, entre d'altres.
Un cas singular va ser el de Antoni Roca Calveras de l'Agrupació Fotogràfica de Catalunya, que va començar com a concursant, amb premis d'honor i primers premis, després va participar com a jurat i, arran de la seva mort, a partir de l'any 1965, va donar nom al concurs durant un temps.
Si bé la participació local va minvar en el decurs dels anys, eclipsada per la solera dels participants forasters, més endavant es van introduir categories de premis locals per incentivar aquesta participació i moltes persones van aconseguir reconeixement, tal com es veu en els premis.
Els escenaris on es feien les mostres fotogràfiques van anar canviant.
Primer va ser la pista d'estiu de la Unió Coral, acompanyant les exposicions de roses; després l'edifici principal d'aquesta entitat, on havia hagut el cine.
Després, a vegades, s'exposava alguns dies a l'Ajuntament per ampliar el termini de la mostra.
I fins i tot un any es va fer en una carpa improvisada al parc Nadal.
Més tard, les seus han estat l'Ateneu, Can Ricart i finalment la sala d'exposicions del Palau Falguera on, com al principi, fa companyia a l'exposició de roses.
Aquest concurs ha difós el nom de Sant Feliu pel que fa a la tradició roserística, el foment de la sensibilitat artística i la captació de joves per a la pràctica fotogràfica.
Aquestes fotografies formen part de la memòria artística preservada en els fons fotogràfics de l'Arxiu Comarcal del Baix Llobregat.
La convocatòria de la 60à edició d'enguany demostra la consolidació del certamen, adaptat a les noves tecnologies.
Ara només hi ha l'opció de color i s'accepta l'enviament de fotografies per correu electrònic, deixant de banda els requisits de trametre les fotografies de forma física, amb dimensions, amb cartró, etc., tal i com es recollia en les bases d'antigues edicions.
L'organització del concurs va a càrrec de l'entitat fotogràfica local Creació 90, amb la col·laboració de l'Ajuntament, i gràcies a l'empenta dels seus membres, perviuen a Sant Feliu aquests certàmens fotogràfics sobre les roses.
La pandèmia ha condicionat l'esdeveniment d'aquest any, però el concurs continua ben viu i les futures edicions seran presents a la ciutat.